**Întrebări și răspunsuri privind implementarea proiectelor POCU**

**finanțate în cadrul obiectivelor specifice 4.1 / 4. 2**

Ca urmare a întâlnirii dintre AM POCU și beneficiarii proiectelor finanțate din O.S. 4.1/4.2, organizată la sediul Ministerului Fondurilor Europene în data de 15.07.2019, a rezultat o serie de întrebări din partea beneficiarilor, întrebări care au primit răspuns din partea AM POCU.

Pentru a asigura o abordare unitară a implementării proiectelor finanțate din O.S. 4.1/4.2, redăm mai jos aceste întrebări și răspunsurile aferente.

Lista de întrebări este completată cu întrebări transmise de beneficiarii proiectelor finanțate din O.S. 4.1/4.2 la AM POCU prin poșta electronică, ulterior acestei întâlniri.

Lista va fi actualizată periodic, în funcție de întrebările pe care AM POCU le va primi din partea beneficiarilor.

**Această listă a fost actualizată in data de 06.08.2019.**

1. În situația în care o persoană din Grupul Țintă eligibil este angajată fără subvenție, cu contract de muncă pe durată nedeterminată, iar peste câteva luni pleacă de la prezentul angajator, cât timp trebuie să fie această persoană angajată, astfel încât să contribuie la îndeplinirea indicatorului?

Răspuns: La îndeplinirea indicatorului *4S156. (4S38.) Persoane aflate în risc de sărăcie şi excluziune socială din comunitățile marginalizate care au un loc de muncă, inclusiv cele care desfășoară o activitate independentă, la încetarea calității de participant* contribuie persoanele care au un loc de muncă / desfășoară o activitate independentă la încetarea calității de participant, adică la maximum 4 săptămâni de la ieșirea din operațiune. Statutul pe piața muncii se reverifică la 6 luni de la ieșirea din operațiune, pentru stabilirea indicatorului comun FSE, de rezultat pe termen mai lung, *CR06. Persoane care au un loc de muncă, inclusiv cele care desfășoară o activitate independentă, în termen de șase luni de la încetarea calității de participant.*

2. Persoanele din Grupul Țintă care, din cauza faptului ca au absolvit doar 4 clase, au participat și absolvit doar cursuri de inițiere în cadrul proiectului POCU, nu și de calificare, se iau în considerare la îndeplinirea indicatorului *4S155. (4S37.) Persoane aflate în risc de sărăcie şi excluziune socială din comunitățile marginalizate care dobândesc o calificare la încetarea calității de participant*?

Răspuns: În sensul ghidului solicitantului – condiții specifice (4.1. / 4.2.) – Anexa 1, Definițiile indicatorilor, „Calificarea” reprezintă, orice formă de formare profesională care se finalizează cu:

1. pentru cursuri de calificare sau recalificare şi pentru ucenicie la locul de muncă - certificat de calificare profesională;
2. pentru cursuri şi stagii de iniţiere, precum şi pentru cursuri şi stagii de perfecţionare sau de specializare - certificat de absolvire.

În consecință, persoanele din grupul țintă eligibil care au absolvit, în condițiile legii, cursuri de inițiere în cadrul activităților proiectului vor contribui la atingerea indicatorului *4S155. (4S37.) Persoane aflate în risc de sărăcie şi excluziune socială din comunitățile marginalizate care dobândesc o calificare la încetarea calității de participant*.

3. În cazul în care perioada de ucenicie este mai mare decât perioada de implementare, ce se întâmplă cu indicatorii aferenți activității de ucenicie și plățile generate?

Răspuns: La îndeplinirea indicatorului *4S155. (4S37.)* contribuie persoanele aflate în risc de sărăcie şi excluziune socială din comunitățile marginalizate care dobândesc o calificare la încetarea calității de participant, adică la maximum 4 săptămâni de la ieșirea din operațiune. Data ieșirii din operațiune reprezintă ultima zi în care un participant este implicat în activitățile derulate în cadrul unui proiect. Data ieșirii participantului din operațiune (proiect) coincide cu data finalizării proiectului doar în cazul în care ultima zi în care fost implicat într-o activitate din cadrul proiectului este aceeași cu data de finalizare a proiectului. În consecință, dacă finalizarea perioadei de ucenicie (ieșirea din operațiune) depășește perioada de implementare a proiectului, persoanele nu pot contribui la îndeplinirea indicatorului 4S155. (4S37.). Plățile aferente indicatorilor nevalidați reprezintă cheltuieli neeligibile.

4. Dacă o persoană a participat la cursuri de calificare, poate participa și la cursuri de competențe antreprenoriale (de perfecționare)?

Răspuns: Da, o persoană care a participat la cursuri de calificare poate participa și la cursuri de competențe antreprenoriale (de perfecționare).

5. Se poate prelungi durata unui proiect a cărui perioadă de implementare este de 36 de luni?

Răspuns: Nu se poate prelungi, deoarece perioada maximă de implementare a unui proiect este de 36 de luni, conform ghidurilor solicitantului O.S. 4.1/ 4.2. Există varianta suspendării perioadei de implementare a proiectului prin act adițional la contractul de finanțare, dar, pe întreaga durată a suspendării (deși activitățile și, implicit, rezultatele sunt recunoscute), cheltuielile efectuate sunt neeligibile.

6. Care sunt opțiunile de atingere a indicatorilor asumați, în condițiile în care, conform ghidurilor solicitantului O.S. 4.1/ 4.2, subvenția pentru angajatorii care încadrează în muncă persoanele din grupul țintă eligibil este de 900 de lei, iar, conform prevederilor legale în vigoare, subvenția acordată de ANOFM/AJOFM este de 2.250 lei?

Răspuns: Atingerea indicatorilor se poate realiza în următoarele variante:

1. angajarea persoanelor din grupul țintă eligibil al proiectului fără acordarea subvenției,
2. angajarea persoanelor din grupul țintă eligibil al proiectului și acordarea subvenției pentru angajatori de 900 de lei, prevăzută în cadrul proiectului, conform ghidului solicitantului,
3. angajarea și acordarea subvenției de 2.250 lei direct de la ANOFM/AJOFM, de unde rezultă economii în cadrul proiectului, ca urmare a necheltuirii sumelor aferente acestor subvenții,
4. realizarea unui act adițional la contractul de finanțare de majorare a subvenției de la 900 la 2.250 lei, ceea ce implică reducerea numărului de subvenții acordate în cadrul proiectului, deoarece suma prevăzută pentru subvenții în bugetul proiectului este fixă. În această situație, angajatorul acordă un anumit număr de subvenții conform bugetului proiectului, iar restul subvențiilor prevăzute în proiect pot fi solicitate de la ANOFM/AJOFM.

7. Acordarea subvențiilor de la ANOFM/AJOFM pentru angajatorii care încadrează în muncă persoanele din grupul țintă al proiectelor POCU O.S. 4.1/ 4.2, în locul acordării subvenției din proiectele POCU O.S. 4.1/ 4.2 este considerată dublă finanțare?

Răspuns: Dublă finanțare este considerată situația în care un angajator primește de două ori subvenția pentru încadrarea aceleiași persoane în muncă: și de la beneficiarul unui proiect POCU O.S. 4.1 / 4.2 , dar și de la ANOFM/AJOFM. Nu este considerată dublă finanțare situația actuală, conform căreia subvențiile pentru angajatori se acordă o singură dată pentru fiecare persoană încadrată în muncă: fie de la beneficiarii care implementează proiecte POCU O.S. 4.1 / 4.2, fie de la ANOFM/AJOFM.

8. Ce se întâmplă la sfârșitul proiectului dacă se constată că valoarea bugetară executată, aferentă cheltuielilor pentru activitățile care vizează ocuparea forței de muncă, este mai mică de 50% din valoarea totală eligibilă aprobată pentru proiect, în condițiile în care acest prag minim a fost criteriu de eligibilitate pentru aprobarea cererii de finanțare?

Răspuns: Acest procent a fost stabilit în Ghidul Solicitantului pentru a asigura un echilibru în faza de construcție a bugetului, respectiv în faza de depunere a proiectului. La finalul implementării proiectului, AM POCU nu va aplica penalizări în funcție de valoarea bugetului executat, aferent activităților de ocupare a forței de muncă. Corecțiile financiare, dacă va fi cazul, se vor aplica în funcție de procentul atingerii indicatorilor asumați.

9. Dacă la momentul înscrierii în Grupul Țintă o persoană are calitatea de angajat, pe parcursul implementării proiectului ajunge să aibă statutul de șomer, dar la ieșirea din operațiune este angajată, această persoana poate fi luată în calcul pentru îndeplinirea indicatorului *4S156. (4S38.) Persoane aflate în risc de sărăcie şi excluziune socială din comunitățile marginalizate care au un loc de muncă, inclusiv cele care desfășoară o activitate independentă, la încetarea calității de participant*?

Răspuns: Conform definiției indicatorului, acesta reflectă schimbarea situației participanților la momentul ieșirii din operațiune, comparativ cu momentul intrării în operațiune (atunci când participantul nu avea un loc de muncă sau nu desfășura o activitate independentă). În consecință, doar persoanele care nu au un loc de muncă sau nu desfășoară o activitate independentă la intrarea în operațiune vor contribui la atingerea indicatorului 4S156. (4S38.). “Data intrării în operațiune” reprezintă prima zi în care un participant este implicat în activitățile derulate în cadrul unui proiect. Dacă o persoană este angajată la înscrierea în GT, dar fără loc de muncă la momentul intrării în operațiune (începerea primei activități la care participă în cadrul proiectului), aceasta poate contribui la atingerea indicatorului.

10. Care este scopul depunerii listelor de prezență semnate de către participanții la cursuri? De ce nu este suficient catalogul de prezență?

Răspuns: Prezența persoanelor la cursurile de calificare sau de absolvire se face pe baza catalogului participanților, conform prevederilor legale în vigoare. Pentru stabilirea eligibilității cheltuielilor în cadrul proiectelor POCU, însă, în situația beneficiarilor care implementează proiectele prin decontarea cheltuielilor pe baza costurilor reale, ca documente suport pentru participarea la cursuri sunt necesare listele de prezență semnate de participanții la curs. În situația în care ghidul solicitantului prevede bareme standard de costuri unitare, sunt necesare diplomele obținute și dovezile că participanții la cursuri fac parte din grupul țintă eligibil al proiectului.

11. Dacă pe parcursul proiectului anumite sume/economii se dezangajează, în situația în care la final există corecții ca urmare a neîndeplinirii indicatorilor, aceste corecții se aplică la bugetul inițial aprobat prin proiect sau la suma rezultată în urma dezangajării acelor cheltuieli/economii?

Răspuns: Dacă indicatorii nu sunt atinși în procent mai mare de 10%, iar pe parcursul implementării sunt dezangajate sume, cuantumul corecției financiare se va calcula față de bugetul în vigoare, conform contractului de finanțare, adică la bugetul care include sumele dezangajate, nu la bugetul executat. Dacă, însă, bugetul a fost diminuat prin act adițional, cuantumul corecției financiare se va calcula față de cele mai recente valori în vigoare, adică cele stabilite ca urmare a încheierii actului adițional. În cazul în care se constată că gradul de îndeplinire a țintelor la nivel global este mai mic de 35%, contractul se va rezilia, cu obligația returnării finanțării nerambursabile primite.

12. Într-o firmă în care acționar majoritar este o persoană din comunitatea marginalizată, acționar minoritar poate fi o persoană din afara zonei marginalizate?

Răspuns: Da, este posibil ca acționarul minoritar să fie o persoană din afara zonei marginalizate. Condiția care se impune este ca acționarul majoritar și beneficiarul subvenției, în același timp, să fie o persoană din zona marginalizată.

13. Dacă beneficiarul subvenției, câștigător al planului de afaceri, nu se angajează pe sine, ci angajează altă persoană din comunitate, acea persoană intră la îndeplinirea indicatorului de ocupare?

Răspuns: Da, o persoană angajată în cadrul unei afaceri nou înființate poate contribui la îndeplinirea indicatorului de ocupare dacă face parte din persoanele încadrate în grupul țintă eligibil al proiectului.

14. Pentru ca angajatorii să primească subvenții pentru angajarea persoanelor din GT, aceștia trebuie să încheie contracte de muncă pe perioadă nedeterminată sau determinată? Full time sau part time?

Răspuns: Pentru ca angajatorii să primească subvenții pentru încadrarea în muncă a persoanelor din GT, aceștia trebuie să încheie contracte de muncă pe **perioadă nedeterminată**. Contractele de muncă pot fi încheiate cu timp integral, precum și cu timp parțial de lucru. Măsura de stimulare pentru angajatori **se acordă proporţional cu timpul efectiv lucrat** de persoana angajată (în cazul în care norma de lucru este parțială), precum şi pentru perioadele în care persoana se află în concediu de odihnă.

15. În cazul în care anumite persoane din GT care, deși au participat la mediere, cursuri și au primit subvenții, nu s-au angajat, poate fi redus indicatorul de angajare?

Răspuns: Contractul de finanțare permite diminuarea, prin act adițional, a valorilor indicatorilor inițial asumați, în concordanță cu reducerea proporțională a valorii totale eligibile a proiectului (ceea ce include reducerea bugetului eligibil aferent activităților care conduc la îndeplinirea indicatorilor diminuați). Modificarea indicatorilor nu trebuie să aducă atingere condițiilor de eligibilitate și evaluare tehnico-financiară stabilite inițial în etapa de evaluare a Cererii de finanțare.

16. În situația în care se îndeplinește indicatorul de ocupare/angajare, dar nu se îndeplinește subindicatorul referitor la persoanele din comunitatea Roma angajate, deoarece acestea refuză să se declare ca aparținând comunității Roma, se poate reduce acest indicator prin act adițional?

Răspuns: Indicatorii și/sau subindicatorii pot fi modificați în condițiile respectării prevederilor contractelor de finanțare, precum și a condițiilor din ghidul solicitantului. Conform ghidului, ținta minimă a subindicatorului *4S38.2. Persoane aflate în risc de sărăcie şi excluziune socială din comunitățile marginalizate care au un loc de muncă, inclusiv cele care desfășoară o activitate independentă*, *la încetarea calității de participant, din care: - Roma* este de 20% din ținta indicatorului 4S38. Modificările contractuale care vizează reducerea indicatorilor și/sau a subindicatorilor trebuie, de asemenea, să respecte condiţiile din perioada de evaluare a cererii de finanţare – încheiere contract, criteriile de eligibilitate și selecție pentru care proiectul a fost aprobat, precum și punctajul obținut în urma evaluării.

17. Cum se calculează corecțiile în situația îndeplinirii indicatorilor, dar a neîndeplinirii subindicatorilor?

Răspuns: În cazul în care ținta indicatorului principal a fost atinsă (100%), dar subdiviziunile indicatorului nu respectă valorile asumate prin CF, atunci valorile subdiviziunilor se compensează, astfel încât ΣGI ( suma gradului de îndeplinire) subdiviziuni se va considera îndeplinită 100%, cu condiția ca acele subdiviziuni să nu fi avut ținte minime stabilite prin ghidurile condiții specifice. Pentru subdiviziunile cu ținte minime stabilite prin ghidurile condiții specifice nu se aplică metoda compensării.

18. Ce presupune activitatea de funcționare a unei firme? Este obligatoriu ca în primele 12 luni de funcționare să înregistreze venituri?

Răspuns: Funcționarea firmei pe parcursul primelor 12 luni presupune implementarea activităților conform planului de afaceri aprobat ca urmare a procesului de evaluare și selecție a planurilor de afaceri. Din punct de vedere contabil, veniturile înglobează totalitatea facturilor emise de o firmă. În consecință, firma nou înființată va înregistra venituri în măsura în care implementarea activităților, conform planului de afaceri aprobat, generează emiterea unor facturi.

19. Este obligatoriu ca sediul social și punctele de lucru ale firmelor nou înființate să fie în comunitatea marginalizată?

Răspuns: Deși ghidul solicitantului nu conține prevederi exprese în acest sens, afacerile nou înființate au scopul de a reprezenta un motor de îmbunătățire financiară a comunității marginalizate. În consecință, luând în considerare tipul de antreprenor sprijinit (persoane aflate în risc de sărăcie şi excluziune socială din comunitățile marginalizate), recomandăm ca sediul social și punctul de lucru din cadrul planului de afaceri să fie în comunitatea marginalizată sau în proximitatea acesteia, astfel încât să aducă beneficii inclusiv comunității marginalizate. Subliniem că vor fi realizate verificări privind veridicitatea înființării noilor firme și a implementării planurilor de afaceri.

20. Stocul de marfă este cheltuială eligibilă în cadrul subvențiilor pentru funcționarea firmelor nou înființate în cadrul proiectelor?

Răspuns: Nu, stocul de marfă nu este cheltuială eligibilă în cadrul subvențiilor acordate. Stocul de materii prime reprezintă cheltuială eligibilă.

21. Se poate atinge indicatorul de calificare doar prin cursuri de calificare? Sau este obligatorie și ucenicia?

Răspuns: Indicatorul de calificare poate fi atins prin cursuri de calificare / recalificare / ucenicie la locul de muncă, conform cererii de finanțare aprobată. Dacă în cererea de finanțare aprobată este asumat un anumit număr de ucenici, poate fi modificat contractul de finanțare prin act adițional, înlocuindu-se ucenicia prin cursuri de calificare, doar în condițiile respectării prevederilor contractuale, condiţiilor din perioada de evaluare a cererii de finanţare – încheiere contract, precum și în condițiile respectării criteriilor de eligibilitate și selecție pentru care proiectul a fost aprobat.

22. În ce condiții se pot realiza activitățile de îmbunătățire a condițiilor de locuit fără autorizație de construcție, având în vedere că foarte multe persoane din Grupul țintă eligibil al proiectelor nu dețin documente de proprietate pentru locuințele în cauză?

Răspuns: Lucrările care nu necesită autorizație de construcție, realizate în cadrul subactivității *A.5.1 Igienizare locuințe, reparații locuințe și înlocuire garduri*, vor viza următoarele categorii de locuințe:

* locuințele aflate în proprietatea autorităților statului,
* locuințele ai căror proprietari fac parte din grupul țintă eligibil al proiectului,
* locuințele în care locuiesc persoane din grupul țintă eligibil al proiectului care nu sunt proprietari, dar care fac dovada faptului că trăiesc în gospodăriile respective; persoanele în cauză pot prezenta un document/o declarație pe proprie răspundere că au dreptul de a locui în locuința respectivă. Este suficientă, de asemenea, declarația proprietarului că își dă acordul ca persoana/persoanele din GT eligibil să domicilieze în locuința pe care o deține pentru un interval suficient de lung încât să acopere inclusiv perioada de sustenabilitate.
* locuințele în care locuiesc persoane din grupul țintă eligibil al proiectului care nu sunt proprietari, dar care fac dovada unui grad de rudenie cu proprietarul și a faptului că trăiesc în gospodăriile respective. În cazul în care proprietarul a decedat, este necesară dovada că au fost inițiate demersurile pentru realizarea succesiunii. Dacă proprietarul trăiește, dar nu face parte din comunitate, este suficientă declarația proprietarului că își dă acordul ca persoana/persoanele din GT eligibil să domicilieze în locuința pe care o deține pentru un interval suficient de lung încât să acopere inclusiv perioada de sustenabilitate.

23. Pentru îmbunătățirea condițiilor de locuit, în cazul în care locuința în cauză este în coproprietate, renovarea se face doar pe partea deținută de persoana din GT?

Răspuns: Activitatea privind îmbunătățirea condițiilor de locuit, prin lucrări care nu necesită autorizație de construcție, poate viza întreaga locuință.

24. Pentru a putea beneficia de intervenții care nu necesită autorizație de construcție, în cadrul activității de îmbunătățire a condițiilor de locuire, este suficient ca beneficiarul să facă dovada că își are domiciliul pe teritoriul comunității marginalizate vizate de proiect cu cartea de identitate și să aducă adeverință de la Serviciul taxe și impozite și/sau extras din Registrul agricol?

Răspuns: Da, o persoană din GT eligibil al proiectului, care face dovada că își are domiciliul pe teritoriul comunității marginalizate vizate de proiect cu cartea de identitate și aduce adeverință de la Serviciul taxe și impozite și/sau extras din Registrul agricol, poate beneficia de măsuri de îmbunătățire a locuinței vizate de adeverința emisă de Serviciul taxe și impozite și/sau extrasul din Registrul agricol.

25. În cazul în care o persoană locuiește într-o locuință socială proprietatea primăriei, se pot face intervenții în cadrul activității de îmbunătățire a condițiilor de locuire?

Răspuns: Da, o persoană care face parte din GT eligibil al proiectului și locuiește într-o locuință socială, proprietate a primăriei, poate beneficia de măsuri de îmbunătățire a condițiilor de locuit care nu necesită autorizație de construcție.

26. În situația în care survine decesul unui beneficiar în timpul executării lucrărilor de reparație a locuințelor sau după recepția acestora, care sunt consecințele asupra eligibilității cheltuielilor? Poate fi invocată forța majoră în acest caz?

Răspuns: În cazul decesului unei persoane din GT eligibil al proiectului, în timpul executării lucrărilor sau după recepția acestora, cheltuiala va fi considerată eligibilă, fiind necesare documente referitoare la deces. Această sitație nu se încadrează în cazurile prevăzute de forța majoră.

27. O societate care nu este înființată prin proiect, în subordinea / coordonarea / sub autoritatea consiliului local, poate beneficia de subvenții pentru angajați?

Răspuns: Subvențiile conform Legii 76/2002 privind sistemul asigurărilor pentru şomaj şi stimularea ocupării forței de muncă, cu modificările și completările ulterioare, se acordă oricărui angajator în sensul următoarei definiții: persoană juridică sau persoana fizică cu sediul, respectiv domiciliul, în România ori sucursala, filiala, agenția, reprezentanța din România a unei persoane juridice străine cu sediul în străinătate, autorizată potrivit legii, care încadrează forță de muncă în condițiile legii. În consecință, o societate în subordinea / coordonarea / sub autoritatea consiliului local **poate** beneficia de subvenții pentru angajarea persoanelor din grupul țintă eligibil al proiectelor POCU O.S. 4.1 / 4.2. (persoane care se încadrează în condițiile Legii 76/2002).

28. Este necesară autorizația de funcționare pentru spațiul unde se desfășoară programul de tip „Școala după școală”?

Răspuns: Conform prevederilor legisative în vigoare, este interzisă organizarea Programului „Școala după școală” într-un spațiu care nu are autorizație de funcționare.

29. Se poate extinde zona marginalizată prin alipire de UAT-uri?

Răspuns: Nu este posibilă extinderea zonei marginalizate prin alipirea unui nou UAT, deoarece acest lucru ar duce la creșterea numărului de parteneri în cadrul proiectului și, în consecință, ar fi încălcate condiţiile din perioada de evaluare a cererii de finanţare.

30. Start-up-urile pot desfășura activități de îmbunătățire a locuințelor?

Răspuns: Da, o firmă nou înființată în cadrul proiectului poate desfășura activități de îmbunătățire a locuințelor, în situația în care obiectul de activitate al firmei nou înființate este corelat cu acest specific.

31. Salariul angajaților încadrați în firma nou înființată în cadrul activității de antreprenoriat poate fi diminuat după perioada de implementare de 12 luni?

Răspuns: Există obligația respectării ratei orare și a normei stabilite în planul de afaceri. Persoanele pot fi angajate atât full-time, cât şi part-time, cu condiţia ca norma să fie respectată întocmai atât în timpul celor 12 luni de implementare cât şi în cele 6 luni de sustenabilitate, conform planului de afaceri aprobat. Rata orară poate să crească, dar nu poate să scadă în perioada de sustenabilitate.

32. În cazul în care se dorește extinderea comunității marginalizate, dar teritoriul vizat pentru extindere este prins în cadrul SDL - O.S. 5.1, însă acolo sunt prevăzute alte tipuri de intervenții (de exemplu, crearea unui spațiu verde) se poate extinde comunitatea marginalizată pe acest teritoriu?

Răspuns: Nu, comunitățile marginalizate care beneficiază de finanțare în cadrul O.S. 4.1 / 4.2 vor fi excluse de la finanțarea în cadrul O.S. 5.1 / 5.2.

33. Ce se întâmplă în situația în care activitatea de antreprenoriat demarează cu întârziere, iar afacerile nou înființate nu vor funcționa 12 luni în perioada de implementare a proiectului?

Răspuns: În cazul în care subvențiile pentru implementarea afacerilor sunt acordate fără respectarea condițiilor prevăzute în cadrul ghidului solicitantului (afacerile nou înființate nu vor funcționa 12 luni în perioada de implementare a proiectului), cheltuielile aferente reprezintă sume neeligibile.

34. Sumele rămase neutilizate în urma contractelor de achiziții pot fi considerate economii și, în consecință, pot fi realizate modificări bugetare pentru utilizarea acestor sume în alte scopuri?

Răspuns: Nu, doar economiile care reprezintă diferențe între valoarea estimată a cheltuielilor care nu fac obiectul achizițiilor și valoarea prevăzută sau cheltuită pot fi utilizate pentru implementarea altor activități decât cele prevăzute inițial în cadrul proiectului, în condițiile încheierii unui act adiţional la contractul de finanţare, fără a afecta obiectivele proiectului.

35. Pentru activitatea privind îmbunătățirea condițiilor de locuit, grupul țintă primește materialele pentru această activitate (materiale de construcție). Utilizarea materialelor primite pentru îmbunătățirea locuințelor se poate face cu o echipă de voluntariat?

Răspuns: Da, utilizarea materialelor de construcție în scopul îmbunătățirii condițiilor de locuit poate fi realizată cu o echipă de voluntari, în condițiile în care beneficiarul se asigură că serviciile prestate și rezultatele obținute sunt conforme celor prevăzute în cadrul cererii de finanțare. Cu toate acestea, conform ghidului solicitantului - condiții specifice, lucrările de reparații, consolidări structurale, izolație termică și încălzire a locuinței, extinderi de camere, etc. sunt, de asemenea, cheltuieli eligibile.

36. Rezultatele detaliate în secțiunea “Rezultatele așteptate” (NU INDICATORII ASUMAȚI!) în cererea de finanțare, aferente fiecărei activități, sunt obligatoriu de îndeplinit și generează corecții financiare în caz de neîndeplinire parțială?

Răspuns: Corecțiile financiare, dacă va fi cazul, se vor aplica numai în funcție de procentul atingerii **indicatorilor asumați**!

37. În cadrul proiectelor finanțate prin O.S. 4.1/ 4.2, este eligibilă achiziția de medicamente?

Răspuns: Conform ghidurilor solicitantului, achiziția de medicamente **NU** este cheltuială eligibilă.

38. Sunt eligibile, în cadrul activităților de îmbunătățire a condițiilor de locuit cheltuielile cu racordarea la rețeaua de apă, dotarea cu băi/bucătării a locuințelor, dotare cu utilități (mașina de spălat, aragaz etc.), amenajare cu mobilier, cheltuielile cu racordare la rețeaua de energie electrică, instalare sistem energie verde, cheltuielile cu instalarea panourilor termosolare, reabilitate acoperiș, refacerea ușilor și geamurilor, izolație termică, tencuială și vopsitorie, lucrări de rezistență pentru persoanele din GT eligibil al proiectului, care nu dețin acte de proprietate și se află în imposibilitatea de a obține dreptul de proprietate, aceștia având locuințe, construite de ei, declarate la Registrul agricol de la data construirii acestor locuințe, luați în evidența Serviciului taxe și impozite?

Răspuns: Aceste categorii de lucrări sunt **eligibile** conform Ghidului Solicitantului pentru persoanele din GT eligibil al proiectului, care nu dețin acte de proprietate și se află în imposibilitatea de a obține dreptul de proprietate, aceștia având locuințe, construite de ei, declarate la Registrul agricol de la data construirii acestor locuințe, și care apar în evidența Serviciului taxe și impozite.

39. Poate fi înființat ca start-up în cadrul activității de antreprenoriat un punct gastronomic local? Dar un magazin agricol fitosanitar, insecticide, erbicide?

Răspuns: Da, pot fi acordate subvenții pentru înființarea unui punct gastronomic local, precum și pentru înființarea unui magazin agricol fitosanitar, insecticide, erbicide.

40. Pot fi organizate cursuri în domeniul agricol (văcar, îngrijitor pomi sau muncitor piscicol)?

Răspuns: Da, pot fi organizate cursuri în domeniul agricol, în funcție de nevoile de ocupare identificate la nivelul comunității marginalizate.

41. Având în vedere faptul că implementarea proiectului se realizează la nivelul unei comunități restrânse, în care mare parte din cei recrutați se înrudesc, se pot recruta în cadrul GT eligibil al proiectului membrii familiei (soțul, copiii, verișorii, nepoții) angajaților din cadrul primăriei (femeie de serviciu, bibliotecar), beneficiar al proiectului?

Răspuns: Da, pot fi recrutate în GT rudele angajaților din cadrul primăriei, beneficiar al proiectului (rudele femeii de serviciu și ale bibliotecarului, angajați ai primăriei, fără putere de decizie), cu condiția ca persoanele în cauză să se încadreze în grupul țintă eligibil al proiectului.

42. Care este termenul pentru depunerea ultimei cereri de rambursare după finalizarea proiectului? Raportul tehnic se poate depune odată cu cererea de rambursare? Plățile se pot face și după finalizarea perioadei de implementare?

Răspuns: Termenul pentru depunerea ultimei cereri de rambursare este de maximum 3 luni de la finalizarea proiectului. Raportul tehnic trebuie depus cu minimum 10 zile lucrătoare înaintea cererii de rambursare. Pentru a fi considerată eligibilă, o cheltuială trebuie să fie angajată de beneficiar în perioada de implementare a proiectului, chiar dacă plata se efectuează după finalizarea proiectului. AM POCU recomandă, totuși, efectuarea plăților cheltuielilor angajate în perioada de implementare, aferente perioadei de implementare a proiectului, cât de repede posibil după finalizarea proiectului, astfel încât cererea de rambursare finală să fie depusă în termen de maximum 3 luni de la efectuarea acestora, conform reglementărilor legale în vigoare.

43. Numărul de persoane din secțiunea Indicatori a cererii de finanțare trebuie să coincidă cu numărul persoanelor înregistrate în Registrul Grup Țintă (Anexa 17)?

Răspuns: Nu este obligatoriu ca numărul persoanelor înscrise în Registrul grup țintă (Anexa 17) să coincidă cu numărul persoanelor din secțiunea Indicatori a cererii de finanțare. Pe parcursul implementării proiectului, în Anexa 17 pot fi înscrise persoane care, din varii motive, abandonează activitățile proiectului și nu vor contribui la realizarea indicatorilor, situație în care beneficiarul proiectului trebuie să recruteze noi persoane, astfel încât să atingă indicatorii asumați prin proiect.

44. Există o anumită listă de coduri CAEN pentru firmele care pot fi înființate prin proiect?

Răspuns: Nu există o listă predefinită a codurilor CAEN aferente firmelor nou înființate în cadrul proiectelor POCU O.S. 4.1 / 4.2. Există, însă, câteva domenii exceptate de la acordarea ajutorului de minimis, conform ghidului solicitantului:

a) ajutoarele acordate întreprinderilor care-si desfășoară activitatea în sectoarele pescuitului si acvaculturii, reglementate de Regulamentul (CE) nr. 104/2000 al Consiliului din 17 decembrie 1999 privind organizarea comună a pieţelor în sectorul produselor pescăreşti şi de acvacultură, publicat în Jurnalul Oficial al Uniunii Europene nr. L 17/21.01.2000;

b) ajutoarele acordate întreprinderilor care își desfășoară activitatea în domeniul producției primare de produse agricole, astfel cum sunt enumerate în Anexa 1 a Tratatului CE;

c) ajutoarele acordate întreprinderilor care își desfășoară activitatea în sectorul transformării si comercializării produselor agricole, prevăzute in Anexa nr. 1 a Tratatului CE, în următoarele cazuri:

* atunci când valoarea ajutorului este stabilită pe baza preţului sau a cantităţii produselor în cauză achiziţionate de la producătorii primari sau introduse pe piaţă de întreprinderile în cauză;
* atunci când ajutorul este condiţionat de transferarea lui parţială sau integrală către producători primari.

d) ajutoarele destinate activităţilor legate de export către ţări terţe sau către state membre, respectiv ajutoarele legate direct de cantităţile exportate, ajutoarele destinate înfiinţării si funcţionării unei reţele de distribuţie sau destinate altor cheltuieli curente legate de activitatea de export;

e) ajutoarele subordonate folosirii mărfurilor naţionale în locul celor importate;

f) ajutoarele pentru achiziţia de vehicule de transport rutier de mărfuri.

45. Dacă o persoană din GT se angajează la unul din partenerii din proiect, această persoană contribuie la realizarea indicatorului *4S38 Persoane aflate în risc de sărăcie și excluziune socială din comunitățile marginalizate care au un loc de muncă, inclusiv cele care desfășoară o activitate independentă, la încetarea calității de participant?* În cazul unui răspuns pozitiv, se poate acorda subvenție angajatorului?

Răspuns: Da, o persoană din GT eligibil al proiectului care se angajează la unul dintre partenerii implicați în implementarea proiectului va contribui la atingerea indicatorului de ocupare. Partenerul nu va putea să beneficieze de subvenția destinată angajatorilor, prevăzută în cadrul proiectului, dar poate beneficia de subvenția acordată de ANOFM / AJOFM.

46. Aceeași persoană din Grupul Țintă poate să facă două cursuri de formare profesională și să primească subvenție pentru ambele? O persoană a terminat un curs de calificare nivel 1, a încasat subventia, după care, în perioada de mediere, constată că pentru a se putea angaja ar fi oportun să se califice în alt domeniu. În acest caz, mai poate beneficia în cadrul aceluiași proiect de un alt curs de calificare (nivel 1 sau 2) și să primească și subvenție la final?

Răspuns: Persoanele din GT eligibil al proiectului participă la cursurile identificate a fi utile ca urmare a analizei nevoilor comunității marginalizate. În consecință, fiecare persoană înscrisă în GT trebuie să participe la cursul care îi oferă cele mai mari oportunități de angajare. În situația în care participă, însă, la un al doilea curs în cadrul proiectului, în scopul maximizării șanselor de a atinge indicatorul de ocupare, cea de-a doua subvenție acordată cursantului (similară primei subvenții) nu este cheltuială eligibilă din bugetul proiectului.

47. Câte tranșe de plată se pot solicita pentru firmele nou înființate?

Răspuns: În ghidul solicitantului nu există prevederi referitoare la numărul tranșelor prin care se solicită plățile aferente ajutorului de minimis pentru afacerile nou înființate. Aceste tranșe de plată se vor solicita în funcție necesitățile apărute, ca urmare a evoluției implementării planurilor de afaceri.

48. Deținătorul pachetului majoritar de părți sociale poate fi angajat în cadrul firmei nou înființate în proiect? Poate să primească salariul prevăzut în cadrul planului de afaceri?

Răspuns: Asociatul majoritar poate fi angajat în cadrul firmei pe care a înființat-o. Salariul pe care îl va primi este cheltuială eligibilă din suma aferentă ajutorului de minimis.

49. Care este mecanismul de recuperare a sumelor plătite de către un partener ONG care, conform Ghidului, nu are contribuție proprie, dar a plătit în cadrul proiectului salariile și contribuțiile acestora din fonduri proprii, până la încasarea prefinanțărilor. Precizăm că până în prezent nu s-au putut recupera sume din cererile de rambursare depuse, deoarece suma acordată ca prefinanțare a fost încasată după validarea cererii de rambursare și din acest motiv la plata cererii de prefinanțare s-a dedus suma din cererea de rambursare.

Răspuns:

Recuperarea sumelor plătite de către o entitate din surse proprii în cadrul unui proiect (in acest caz, salarii și contribuțiile acestora) se poate face **numai** din cereri de rambursare depuse la OIR și autorizate la AM.

În conformitate cu OG nr.40/2015 privind gestionarea financiară a fondurilor europene pentru perioada de programare 2014-2020, Cap.IV, art.15^1, alin (2), AM autorizează cheltuieli eligibile cuprinse în cererea de rambursare, contravaloarea acestora se deduce din valoarea prefinanțării.

După ce se recuperează prefinanțarea din cereri de rambursare depuse succesiv și autorizate, sumele cheltuite de entitate din surse proprii vor putea fi recuperate din cerereile de rambursare depuse ulterior (din care nu se vor mai deduce sume în contul prefinanțării).

50. Clarificări referitoare la existența unui număr redus de standarde ocupaționale.

Răspuns:

Cu privire la situația descrisă de mai mulți beneficiari de proiecte finanțate prin POCU în cadrul obiectivelor specifice 4.1 și 4.2, respectiv existența unui număr redus de standarde ocupaționale aferente ocupațiilor elementare pentru care se pot organiza programe de calificare de nivel 1, AM POCU face următoarele precizări:

* În urma întâlnirii avute cu Președintele Autorității Naționale pentru Calificări, a fost agreat ca ANC să includă ca prioritate dezvoltarea standardelor ocupaționale aferente acestor ocupații în proiectul pe care urmează să îl implementeze în parteneriat cu Ministerul Muncii, proiect depus spre finanțare prin Programul Operațional Capacitate Administrativă, aflat în prezent în etapa de evaluare.
* **Pentru a putea urgenta dezvoltarea standardelor pentru acele ocupații pe care beneficiarii proiectelor POCU finanțate sub OS 4.1 si 4.2 le au incluse în propriile proiecte, AM POCU a solicitat beneficiarilor ocupațiile pentru care au nevoie de standarde.**

**AM POCU a înaintat ANC această listă cu solicitarea ca pentru aceste ocupații să fie demarat procesul elaborării standardelor ocupaționale în prima etapă a proiectului pe care ANC îl va implementa în condițiile aprobării finanțării.**

* ANC ne-a asigurat, în egală măsura, de faptul că, în cazul în care a fost deja inițiată elaborarea standardelor pentru unele dintre aceste ocupații, și cu condiția respectării tuturor cerințelor și etapelor procedurale care le revin, va fi urgentat, în sensul reducerii la minimul posibil timpul de aprobare a standardului, ceea ce va permite mai multor furnizori de formare profesională să se autorizeze pe acel standard.